5 dood in ongeluk naby Nelspruit | Netwerk24
5 dood in ongeluk naby Nelspruit
Deur Hanti Otto 01 Augustus 2019 18:48
Vyf mense is Donderdag dood en twee ernstig beseer in 'n botsing reg van voor tussen 'n Toyota Conquest en 'n Nissan Livina op die kronkelende N4/Schoemanskloof-pad naby Nelspruit.
Die pad was ure lank gesluit terwyl nooddienswerkers en die polisie op die toneel was.
Moeti Mmusi, woordvoerder van Mpumalanga se departement van gemeenskapsveiligheid, sê die ongeluk het omstreeks 11:30 Donderdagoggend gebeur. Die pad is eers ná 16:00 weer ten volle vir verkeer oopgestel.
"Die oorsaak van die botsing is nog nie bekend nie en vorm deel van die ondersoek, maar ons vermoed, as 'n mens kyk na die toneel, dat spoed en gevaarlike verbysteek 'n rol gespeel het," sê hy.
Dit blyk dat die Conquest, met vyf insittendes, vanaf Mosambiek in die rigting van Johannesburg gery het, terwyl die Livina, met twee insittendes, uit Johannesburg se rigting na Nelspruit gery het.
Vier van die Mosambiekers, insluitende die bestuurder, is op die toneel dood, terwyl die vyfde persoon ernstig beseer is.
'n Passasier in die Livina is ook dood, maar die bestuurder het oorleef.
Gabisile Tshabalala, LUR vir gemeenskapsveiligheid in Mpumalanga, het hierop in 'n verklaring padgebruikers gewaarsku om nie "gevaarlik" te bestuur nie.